ET Euroopa Liidu Teataja C 223/26

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

2009/C 223/12

Käesoleva dokumendi avaldamine annab õiguse esitada vastuväiteid vastavalt määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

„PEMENTO DE OÍMBRA”

EÜ nr: ES-PGI-0005-0486-20.07.2005

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Subdirección General de Calidad y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Aadress: Paseo Infanta Isabel, 1 28071 Madrid ESPAÑA Tel. +34 913475394 Faks +34 913475410 E-post: sgcaae@mapya.es

2. Taotlejate rühm:

Nimi: Hortoflor 2 SCG Aadress: Barbantes-estación 32454 Cenlle (Ourense) ESPAÑA Tel. +34 988280402 Faks +34 988280399 E-post: hortoflor@hortoflor.com Koosseis: Tootjad/töötlejad ( X ) Muud ( )

3. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Toote nimetus:

„Pemento de Oímbra”

4.2. Kirjeldus:

Kaitstud geograafilise tähisega „Pemento de Oímbra” hõlmatud harilik paprika on kirbikute perekonda (Capsicum annuum L.) kuuluv ökotüüp, mida kasvatatakse traditsiooniliselt tootmispiirkonnas inimtoiduks. Paprikat turustatakse värskena enne vilja küpsuse saavutamist.

Toote omadused on järgmised.

Füüsilised ja organoleptilised omadused:

— kuju: korrapärane, piklik, ühe kauna ja kolme või nelja tahuga, silmapaistvate soonteta;

— kaal: 100–200 g vilja kohta;

— vilja pikkus: 10–20 cm;

— põhja laius: 6–8 cm;

— ristlõikes kolm või neli tahku;

— tipu kuju: terav või ümar;

— viljakest: sile ja läikiv, kollaka varjundiga heleroheline;

— viljaseina või viljaliha paksus: 6–8 mm;

— maitse ja lõhn: magus, kapsaitsiini puudumise tõttu mitte terav maitse ja keskmise tugevusega lõhn.

Keemilised omadused (keskmised väärtused):

— keemiline koostis: niiskusesisaldus (93 %), valgusisaldus (1,3 g/100 g (värske vilja kaal)).

4.3. Geograafiline piirkond:

Tootmispiirkond hõlmab Ourense provintsi Veríni piirkonda, kuhu kuuluvad järgmised omavalitsusüksused: Oímbra, Verín, Castrelo do Val, Monterrei, Cualedro, Laza, Riós ja Vilardevós.

Kõnealune piirkond asub Támega jõe orus, kus on paprika kasvatamiseks sobivad ilmastiku- ja mullastikutingimused.

4.4. Päritolutõend:

Toote jälgitavuse tagab selle identifitseerimine tootmise ja turustamise igas etapis.

Et tagada spetsifikaadi üksikasjade arvessevõtmine, peab kontrolliasutus tootjate- ja istandusteregistreid ning ajakohastab neid korrapäraselt.

Üksnes need harilikud paprikad, mida kasvatavad vastavatesse registritesse kantud tootjad registrisse kantud istandustes vastavalt spetsifikaadi nõuetele ja muudele täiendavatele eeskirjadele, saavad kanda kaitstud geograafilist tähist „Pemento de Oímbra”.

Registrisse kantud tootjatel on muu hulgas kohustus deklareerida selleks peetavates registrites, kui suur hulk kaitstud geograafilise tähisega harilikku paprikat on tegelikult kasvatatud ja turustatud. Kontrolliasutus kontrollib pakendajate turustatud koguste ja pakendajaid varustavate põllumajandustootjate toodangu vastavust ning määrab kindlaks ka põllumajandustootjate toodetud koguste ja registrisse kantud maatükkide tootlikkuse vastavuse.

Kontrolliasutus inspekteerib kõiki füüsilisi ja juriidilisi isikuid, kellele registritesse kantud istandused, hoidlad, tööstusettevõtted ja tooted kuuluvad, et teha kindlaks, kas kaitstud geograafilist tähist kandvad tooted vastavad spetsifikaadis ja muudes täiendavates eeskirjades sätestatud nõuetele. Tagamaks, et korjatud paprikad oleksid ühtlased, terved, puhtad, kahjustuste ja vigadeta, inspekteeritakse istandusi, hoidlaid, tööstusettevõtteid ja tooteid, kontrollitakse dokumente ja käesoleva dokumendi punktis 4.2 kirjeldatud paprika füüsiliste omaduste vastavust nõuetele. Lisaks võib määrata ka jääkainete sisalduse, et teha kindlaks, kas pestitsiidide tase jääb alla kõnealuse kultuuri puhul kehtivate õigusaktidega ette nähtud jääkainete lubatud piiri.

4.5. Tootmismeetod:

Paljunduseks ettenähtud seemnete saamiseks vajalikud taimed ja viljad valivad traditsioonilisel meetodil põllumajandustootjad ise, kes kasutavad oma kogemusele toetudes parimate omadustega (suurus, kuju ja välimus) taimi ja vilju kvaliteetsete paprikate kasvatamiseks.

Toote saamisviisi kirjeldatakse järgmiselt.

— Paljundamine ja ümberistutamine Valminud (punane) vili kuivatatakse ja puhastatakse seemnetest. Külvikastid valmistatakse ette märtsi alguses. Taimed istutatakse selleks ettenähtud maatükkidele alates mai keskpaigast istutussagedusega 50 cm × 40 cm. Taimlat peavad taimedega varustama vastavatesse registrisse kantud tootjad.

— Tootmispiirangud Kaitstud geograafilise tähise „Pemento de Oímbra” alla kuuluvad nii vabas õhus kui katmikalal kasvatatud paprikad. Suurim lubatud saagikus on üldjuhul 4,5 kg/m2.

— Viljelustavad Kastmine on selle kultuuri optimaalseks arenguks määrava tähtsusega ning kasta tuleb taime jalamit, kuna muul viisil kahjustatakse õit või vilja. Orgaanilist väetist laotatakse ühekordse alusväetisena, kasutades lehma- või kanasõnnikut. Võimalike taimekahjurite ja -haigustega võitlemiseks kohaldatakse kultuurile sobivaid meetodeid, näiteks desinfitseeritakse seemneid, töödeldakse külvikaste ning kastetakse mõõdukalt. Kui osutub vajalikuks rakendada taimekaitsevahendeid, tuleb kasutada selliseid aineid, mis kahjustavad keskkonda võimalikult vähe, on tõhusad, vähetoksilised ega too kaasa suuri jääkainetega seotud probleeme, mõjutavad vähe ümbritsevat loomastikku ega ole kauapüsivad.

— Saagikoristus Saak koristatakse käsitsi enne viljade küpseks saamist, siis kui põllumajandustootja otsustab oma kogemustele tuginedes, et vili on punktis 4.2 osutatud füüsilistest omadustest lähtudes turustamiseks ideaalne. Toote kvaliteedi halvenemise vältimiseks läbib saak vajalikud vaheetapid, mis hõlmavad nii vahendeid (tööriistad, kastid ja mahutid) kui ka nõutavat tööjõudu.

— Transport ja ladustamine Et ära hoida viljade puruks muljumist, veetakse paprikaid jäikades mahutites. Mahalaadimine peab toimuma nii, et toote kukkumise võimalus oleks äärmiselt vähetõenäoline. Laoruume õhutatakse korrapäraselt.

— Turustamine Paprikaid turustatakse 1–5 kg võrkkottides või 5–10 kg pappkastides. Kasutatavad materjalid on lubatud kehtivate toidualaste õigusnormidega. Iga pakendi sisu on kvaliteedilt, valmidusastmelt ja värvilt ühtne. Kasutada võib ka muul viisil turustamist, kui see ei mõju toote kvaliteedile halvasti. Turustatakse ajavahemikus 15. juunist kuni 15. oktoobrini, mida võidakse olenevalt aastaaja ilmastikutingimustest muuta, kui toote omadused seda nõuavad.

4.6. Seos piirkonnaga:

See paprika kuulub kohalikku ökotüüpi, mida määratletud geograafilise piirkonna põllumajandustootjad on juba väga ammustest aegadest peale kasvatanud. Kuna seda kasvatatakse ja müüakse vähe, ei ole selle kultuuri kasvatamine väljaspool määratletud geograafilist piirkonda eriti levinud ja nii kasvatatakse kõnealust paprikat tänaseni ainult selles piirkonnas.

Paprika kuulsuse ja populaarsuse peegeldusena korraldati 1998. aastal esmakordselt Feira do Pemento (paprikalaat), mis on pidulik üritus „Pemento de Oímbra” gastronoomiliste omaduste ülistamiseks. Üritus toimub igal aastal augusti alguses ning selle raames korraldatakse lisaks toote degusteerimisele ja reklaamimisele ka gastronoomiaalaseid võistlusi ja tehnilisi seminare paprikakasvatajatele. Toote maine tõestusena võib esile tuua Veríni piirkonna arvukaid restorane, mille menüüs „Pemento de Oímbra” esineb ja mille jaoks on toote kulinaarsed omadused ja laialdased valmistusviisid suurepärane ärireklaam.

See maine tuleneb paljude tegurite (sealhulgas taimne materjal ning tootmispiirkonnaks olevate orgude mullastik ja mikrokliima) koosmõjust.

Taimne materjal

Tänu kohalike põllumajandustootjate tavakohaselt säilitatud ja valitud parimatele taimedele ja piirkonna tingimustele vastavaks kohandatud tootmistehnikatele on aretatud toode, mille iseloomulikud omadused ja kvaliteet on loonud Oímbra paprikale silmapaistva maine.

Mullastikutingimused

Tänu pinnase omadustele on piirkond paprikakasvatuseks veelgi sobivam, kuna sealsed kerged savi- ja liivsavimullad on suure orgaanilise aine sisaldusega, äravooluga, mis soodustab pinnasesse imbumist, mistõttu on pinnast võimalik sageli kasta (paprika on põuatundlik ja seepärast peab pinnas olema alati niiske), vältides samas üleujutamist, kuna see võib põhjustada taime lämbumist või tipu mädanikku.

Ilmastikutingimused

Määratletud piirkonna ilmastikutingimused on Oímbra ökotüübi viljelemiseks eriti soodsad ning selgitavad selle kultuuri laialdast kasvatamistava antud piirkonnas ning iseloomulikke omadusi.

Nagu enamik magusaid paprikaid on ka „Pemento de Oímbra” valguse suhtes väga nõudlik ning seepärast on kultuurile soodne tootmispiirkonna kagusuunaline asukoht ja temperatuur, mis on määratletud piirkonnas vilja kõikides arenguetappides ideaalne.

Idanemiseks vajalik temperatuur on vähemalt 13 °C, mis esineb selles piirkonnas alates aprillist. Vilja arenemiseks parim temperatuur jääb vahemikku 16–18 °C (öösiti), mis on tootmispiirkonnas tagatud juulist augustini. Septembris on öised temperatuurid (keskmiselt 14,4 °C) kvaliteetsete magusate paprikate kasvatamiseks vabas õhus enamasti liiga madalad, mistõttu kasutatakse kõnealuses piirkonnas paprika kasvatamiseks ka teataval määral tunneleid.

4.7. Kontrolliasutus:

Nimi: Instituto Galego da Calidade Alimentaria (INGACAL) Aadress: Rúa Fonte dos Concheiros, 11 bajo 15703 Santiago de Compostela ESPAÑA Tel. +34 881997276 Faks +34 981546676 E-post: ingacal@xunta.es

INGACAL on riigiasutus, mis kuulub Galiitsia maakonnanõukogu (Consellería del Medio Rural de la Xunta de Galicia) haldusalasse.

4.8. Märgistus:

Harilik paprika, mida turustatakse kaitstud geograafilise tähise „Pemento de Oímbra” all, peab kandma kaubanduslikku märgist, mis vastab iga tootja/pakendaja märgistusele, ja lisaetiketti, millel on kontrolliasutuse heakskiidetud vastav tähtnumbriline kood ning kaitstud geograafilise tähise logo. Märge „Indicación Geográfica Protegida „Pemento de Oímbra” ”peab olema nähtav nii kaubanduslikul märgisel kui ka lisaetiketil.